### NN 88/2024 (26.7.2024.), Pravilnik o načinu obračuna i uplati naknade za korištenje općekorisnih funkcija šuma

MINISTARSTVO POLJOPRIVREDE, ŠUMARSTVA I RIBARSTVA

1542

Na temelju članka 67. stavka 6. Zakona o šumama (»Narodne novine«, br. 68/18, 115/18, 98/19, 32/20, 145/20, 101/23 i 36/24) ministar poljoprivrede, šumarstva i ribarstva donosi

PRAVILNIK

O NAČINU OBRAČUNA I UPLATI NAKNADE ZA KORIŠTENJE OPĆEKORISNIH FUNKCIJA ŠUMA

Članak 1.

Ovim Pravilnikom se propisuje način obračuna naknade za korištenje općekorisnih funkcija šuma (u daljnjem tekstu: naknada), uplatni račun, rokovi za uplatu te postupak naplate kod neispunjenja plaćanja.

Članak 2.

(1) Osnovica za obračun naknade je ukupni prihod i/ili primitak umanjen za prihode od ukidanja dugoročnih rezerviranja, prihode od dividendi i prihode od udjela u dobiti.

(2) Korisnici državne potpore za očuvanje radnih mjesta u djelatnostima pogođenim korona virusom (COVID-19) umanjuju osnovicu obračuna za iznos dobivene potpore.

Članak 3.

(1) Obveza plaćanja godišnje naknade zadužuje se na temelju podataka iz godišnjeg financijskog izvještaja preuzetog iz Registra godišnjih financijskih izvještaja i dospijeće plaćanja je četiri mjeseca po završetku poslovne godine obveznika plaćanja naknade.

(2) Obveza plaćanja akontacije naknade se zadužuje i plaća tromjesečno.

(3) Naknada se uplaćuje na račun državnog proračuna HR1210010051863000160, model HR68, poziv na broj 5126 – OIB uplatitelja. Za uplate iz inozemstva: HR1210010051863000160, SWIFT CODE: NBHRHR2X, model: HR68, poziv na broj: 5126-OIB-1079.

Članak 4.

(1) Akontacija naknade se zadužuje u rokovima kako slijedi:

– od 1. siječnja do 31. ožujka, u roku do 30. travnja

– od 1. travnja do 30. lipnja, u roku do 30. lipnja

– od 1. srpnja do 30. rujna, u roku do 30. rujna i

– od 1. listopada do 31. prosinca, u roku do 31. prosinca.

(2) Kada je poslovna godina različita od kalendarske, rokovi određeni stavkom 1. ovog članka računaju se prema poslovnoj godini obveznika plaćanja naknade.

(3) Iznimno od zaduženja iz stavka 1. ovog članka, prva akontacija u tekućoj godini može se uplatiti u iznosu zadnje akontacije iz prethodne godine zbog nedostupnosti podataka za izračun konačnog obračuna naknade.

(4) Kada je uplaćeni iznos akontacija veći od obveze plaćanja godišnje naknade, isti iznos ostaje kao predujam za sljedeću poslovnu godinu obveznika plaćanja naknade.

(5) Iznimno od stavka 4. ovog članka, obveznik plaćanja naknade može zatražiti povrat više uplaćenog iznosa, pisanim zahtjevom prema ministarstvu nadležnom za poslove šumarstva (u daljnjem tekstu: Ministarstvo) ili putem e-usluge Kalendar plaćanja obveznih naknada.

Članak 5.

(1) Ministarstvo vodi Registar obveznika plaćanja naknade za općekorisne funkcije šuma, koji sadrži podatke o obveznicima plaćanja naknade, iznosu godišnje naknade i iznosu akontacije naknade i uplate.

(2) Ministarstvo je dužno s podacima upisanim u Registar iz stavka 1. ovog članka postupati u skladu s posebnim propisima koji uređuju zaštitu i tajnost osobnih podataka te informacijsku sigurnost.

(3) Izvod iz Registra iz stavka 1. ovog članka dostupan je na Kalendaru plaćanja obveznih naknada, ili se može zatražiti od Ministarstva.

Članak 6.

Danom stupanja na snagu ovog Pravilnika prestaje važiti Pravilnik o načinu obračuna, i uplati naknade za korištenje općekorisnih funkcija šuma (»Narodne novine«, broj 70/21).

Članak 7.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/24-01/31
 Urbroj: 525-10/605-24-4
 Zagreb, 5. srpnja 2024.

Potpredsjednik Vlade i ministar poljoprivrede, šumarstva i ribarstva
 Josip Dabro, v. r.